6.+Opiskelijaksi+valinta

Lukiokoulutukseen haetaan peruskoulun päättötodistuksella tai vastaavalla todistuksella. Pääsyvaatimuksena on yleensä peruskoulun tai sitä vastaavan oppimäärän suorittaminen. Lukion opiskelijaksi voidaan ottaa myös henkilö, joka ei ole suorittanut peruskoulua tai vastaavan aikaisemman opetuksen oppimäärää. Viimeksi mainitussa tapauksessa harkitaan kuitenkin, onko koulutukseen tulijalla riittävät edellytykset lukiosta suoriutumiseen. Opiskelijavalinnassa noudatetaan Opetusministeriön päätöstä, joka on nimeltään Lukion opiskelijaksi ottamisen perusteet (856/2006). Sen mukaan opiskelijat valitaan erikseen suomenkieliseen ja ruotsinkieliseen lukiokoulutukseen. Jos koulutuksen järjestäjällä on useampia lukioita, sovelletaan valitsemisperusteita erikseen kunkin oppilaitoksen osalta. Jos opiskelija ei tule valituksi pyrkimäänsä lukioon, koulutuksen järjestäjä voi tarjota hänelle paikan toisesta lukiosta tai toisen koulutuksen järjestäjän lukiosta, jos koulutuksen järjestäjät ovat asiasta sopineet.

Koulutuksen järjestäjä voi käyttää lukioiden opiskelijaksi valitsemisessa pääsy- ja soveltuvuuskokeita. Näistä kokeista saatavien pisteiden määrä voi olla korkeintaan puolet enimmäispistemäärästä. Koulutuksen järjestäjä voi päättää pääsy- ja soveltuvuuskokeista saatavan alimman hyväksyttävän pistemäärän, jota alemmilla pisteillä ei voi tulla valituksi vaikka kokonaispistemäärä tätä muuten edellyttäisi. Koulutuksen järjestäjä voi ottaa huomioon myös hakijan muun koulutuksen, harrastukset tai muita lisänäyttöjä. Näiden vaikutus saa olla yhdessä pääsy- ja soveltuvuuskokeiden kanssa korkeintaan puolet enimmäispistemäärästä. Koulutuksen järjestäjä voi päättää muusta koulutuksesta, harrastuksista ja muista lisänäytöistä saatavan alimman hyväksyttävän pistemäärän, jota alemmilla pisteillä ei voi tulla valituksi vaikka kokonaispistemäärä tätä muuten edellyttäisi (ks. Todistusvalinnan avulla koulutukseen, luku 7).

Linkkejä oppilaanohjausta varten: http://www.virtuopo.net/suomi/ http://www.koulutusnetti.fi/ http://www.opintoluotsi.fi/